Nuuskan käyttäjän suun tunnistaa yhdellä vilkaisulla. Jo yksi käyttökerta näkyy suun limakalvoilla. Pitkäaikaisen käytön jälkeen suuhun muodostuu norsunnahkamaista pintaa, vetäytyneet ikenet saattavat tulehtua ja hampaisiin voi tulla voimakkaitakin värjäytymiä.

– Yhden käyttökerran vaikutukset häipyvät äkkiä, mutta pitkään käyttäneille tulee muutoksia, jotka eivät palaudu koskaan, korostaa kuopiolainen erikoishammaslääkäri Tuomas Saxlin.

Ylähuulen alle laitettavan nuuskan käyttö on yleistynyt erityisesti nuorten keskuudessa.

Nuuskan käyttöä ei voi piilotella hammaslääkäriltä

Nuuskan käyttäjä paljastuu vastaanotolla heti. Riittää, kun potilas avaa suunsa.

– Näkymä on hyvin selkeä. Siinä ei kannata alkaa paljon kiertelemään tai vastaan sanomaan, toteaa Saxlin.

Nuoret eivät tunnu ymmärtävän nuuskan terveysvaikutuksia. Tuomas Saxlin

Hammaslääkärien mukaan nuuskapotilaita käy vastaanotoilla yhä useammin. Nuorten käyttäjien osuus on viime vuosina ollut jatkuvassa kasvussa. Nuuskankäyttö näkyy jo myös nuorten suunterveydessä.

– Nuoret eivät tunnu ymmärtävän nuuskan terveysvaikutuksia, harmittelee Saxlin.

Samaa sanoo kuopiolainen erikoistuva hammaslääkäri Julia Ylä-Jussila, jonka mukaan nuoret saattavat kuvitella, että nuuska on turvallista.

– Kiinnityskudoksen menetys eli ienvetäymät eivät palaudu koskaan, Ylä-Jussila muistuttaa.

Hammaslääkärit korostavat, että nuuska koukuttaa erittäin helposti ja sisältää monin kerroin enemmän nikotiinia kuin tupakka.

Minna Aula / Yle

Nuuska tekee tuhoja monin tavoin

Nuuska altistaa syövälle (siirryt toiseen palveluun) monin eri tavoin. Syljen ja suun limakalvojen kautta nuuskan ainesosia pääsee muualle elimistöön, ja näin vaarana ovat suusyövän lisäksi myös ruoansulatuskanavan eri elinten syövät.

Ammattilaiset sanovat, että nuuskan vaikutukset ovat osittain erilaisia kuin tupakan, koska ne ovat paikallisempia. Nuuskassa on 2 500 erilaista ainesosaa. Näistä noin 30 on todettu syöpävaaraa lisääviksi.

Nuuskan käyttö voi aiheuttaa myös hampaiden vihlomista. Tämä johtuu siitä, että ikenen pinta on alkanut vetäytyä.

Paitsi että nuuskalla on runsaasti terveyshaittoja, sen käytöstä aiheutuu myös esteettisiä muutoksia.

– Eihän se myöskään lisää vientiä sinkkumarkkinoilla, jos on värjäytyneet hampaat, heittää Saxlin.

Värjäymiä on mahdollista häivyttää, mutta se vie runsaasti aikaa ja rahaa. Tästäkään huolimatta kaikkea ei täysin saa palautumaan.